CELEX: 32018R0589
Language: lt
Date: 2018-04-18 00:00:00
Title: 2018 m. balandžio 18 d. Komisijos reglamentas (ES) 2018/589, kuriuo dėl metanolio iš dalies keičiamas Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) XVII priedas (Tekstas svarbus EEE. )

19.4.2018   
            
            
               LT
            
            
               Europos Sąjungos oficialusis leidinys
            
            
               L 99/7
            
         KOMISIJOS REGLAMENTAS (ES) 2018/589
   2018 m. balandžio 18 d.
   kuriuo dėl metanolio iš dalies keičiamas Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) XVII priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. gruodžio 18 d. Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantį Europos cheminių medžiagų agentūrą, iš dalies keičiantį Direktyvą 1999/45/EB bei panaikinantį Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (1), ypač į jo 68 straipsnio 1 dalį,
   kadangi:
   
               (1)
            
            
               2015 m. sausio 16 d. Lenkija Europos cheminių medžiagų agentūrai (toliau – Agentūra) pateikė dokumentų rinkinį (2) pagal Reglamento (EB) Nr. 1907/2006 69 straipsnio 4 dalį (toliau – XV priedo dokumentų rinkinys), siekdama inicijuoti apribojimų nustatymo tvarką pagal to reglamento 69–73 straipsnius. XV priedo dokumentų rinkinyje nurodyta, kad stiklo ploviklio ir denatūruoto alkoholio sudėtyje esančio metanolio poveikis yra pavojingas žmonių sveikatai, ir siūloma uždrausti tiekti juos rinkai. Atsižvelgiant į XV priedo dokumentų rinkinį, būtina imtis veiksmų Sąjungos lygmeniu;
            
         
               (2)
            
            
               XV priedo dokumentų rinkinyje siūloma taikyti apribojimą, siekiant sumažinti alkoholikų ir kitų atsitiktinių alkoholio vartotojų sunkaus apsinuodijimo metanoliu, kurio yra pigaus alkoholio pakaitaluose – stiklo ploviklyje ar denatūruotame alkoholyje, atvejų skaičių. Be to, nustačius apribojimą būtų galima užkirsti kelią apsinuodijimui metanoliu, kai atsitiktinai nuryjama stiklo ploviklio ir denatūruoto alkoholio, įskaitant vaikų apsinuodijimą. XV priedo dokumentų rinkinyje ir viešų konsultacijų metu pranešta apie apsinuodijimo, nurijus stiklo ploviklio, atvejus septyniose valstybėse narėse ir mirties atvejus mažiausiai dviejose valstybėse narėse;
            
         
               (3)
            
            
               2015 m. gruodžio 4 d. Agentūros rizikos vertinimo komitetas (toliau – RVK) priėmė nuomonę, kurioje daroma išvada, kad apsinuodijimas metanoliu, kurio yra stiklo plovikliuose ir denatūruotame alkoholyje, jei jo koncentracija yra didesnė nei 0,6 % masės, kelia mirties, didelio toksinio poveikio akims ar kitokių sunkių padarinių pavojų. RVK taip pat pareiškė, kad tiek veiksmingumo, tiek praktiškumo požiūriu siūlomas apribojimas yra tinkamiausia Sąjungos masto priemonė nurodytai rizikai mažinti;
            
         
               (4)
            
            
               2016 m. kovo 11 d. Agentūros socialinės ir ekonominės analizės komitetas (toliau – SEAK) priėmė nuomonę dėl siūlomo apribojimo. Kalbant apie denatūruotą alkoholį, XV priedo dokumentų rinkinyje ir viešų konsultacijų metu pritrūko socialinių ir ekonominių duomenų, tad SEAK negalėjo įvertinti siūlomo apribojimo socialinio ir ekonominio poveikio požiūriu. Dėl stiklo ploviklio SEAK nusprendė, kad siūlomas apribojimas yra tinkamiausia Sąjungos masto priemonė nustatytai rizikai mažinti, atsižvelgiant į jos socialinę bei ekonominę naudą ir kainą. Apskritai SEAK mano, kad dėl valstybių narių nacionalinių teisės aktų skirtumų gali būti iškraipyta vidaus rinka;
            
         
               (5)
            
            
               svarstant apribojimą konsultuotasi su Agentūros keitimosi informacija apie vykdymą forumu ir atsižvelgta į jo nuomonę, visų pirma įtraukti į siūlomo apribojimo taikymo sritį ledui ant stiklo nutirpdyti skirtus skysčius;
            
         
               (6)
            
            
               2016 m. balandžio 28 d. Agentūra pateikė RVK ir SEAK nuomones Komisijai (3). Remdamasi šiomis nuomonėmis Komisija padarė išvadą, kad metanolis stiklo plovikliuose ir ledui ant jo nutirpdyti skirtuose skysčiuose kelia nepriimtiną riziką žmonių sveikatai, kuri turi būti šalinama Sąjungos mastu;
            
         
               (7)
            
            
               suinteresuotiesiems subjektams turėtų būti suteikta pakankamai laiko, kad jie galėtų imtis tinkamų priemonių ir laikytųsi siūlomo apribojimo, visų pirma leistų parduoti turimas atsargas ir užtikrinti tinkamus ryšius su tiekimo grandine. Todėl apribojimo taikymas turėtų būti atidėtas;
            
         
               (8)
            
            
               todėl Reglamentas (EB) Nr. 1907/2006 turėtų būti atitinkamai iš dalies pakeistas;
            
         
               (9)
            
            
               šiame reglamente nustatytos priemonės atitinka pagal Reglamento (EB) Nr. 1907/2006 133 straipsnį įsteigto komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1907/2006 XVII priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. balandžio 18 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 396, 2006 12 30, p. 1.
   
      (2)  https://echa.europa.eu/documents/10162/78b0f856-3751-434b-b6bc-6d33cd630c85
   
      (3)  https://echa.europa.eu/documents/10162/2b3f6422-ab4d-4b85-9642-ebe225070858
   
      PRIEDAS
      Reglamento (EB) Nr. 1907/2006 XVII priedas papildomas šiuo nauju įrašu:
      
         
                     
                                 „69.
                              
                              
                                 Metanolis
                              
                           CAS Nr. 67-56-1
                     EB Nr. 200-659-6
                  
                  
                     Negali būti tiekiamas rinkai ir parduodamas plačiajai visuomenei po 2018 m. gegužės 9 d., jei jo koncentracija stiklo plovikliuose ar ledui ant jo nutirpdyti skirtuose skysčiuose yra lygi 0,6 % masės arba didesnė.“